**Udvikling af Pædagogisk professionsidentitet**

**- en didaktik udfordring til professionsuddannelsen til pædagog**

**Lise Tuborgh**

Cand.mag. i Læring og forandringsprocesser

Institut for Uddannelse, Læring og Filosofi

Aalborg Universitet

**Abstract**

Artiklen henvender sig til professionsuddannelser, professionsudøvere og underviserer. Artiklen omhandler en kvalitativ undersøgelse med omdrejningspunktet udvikling af pædagogisk professionsidentitet på professionsuddannelsen til pædagog. Behovet for styrkelse af pædagogisk

professionsidentitet tilvejebringes af moderniseringsprocesser, hvor professioner sammensmelter og udfordrer professionsidentiteters stabilitet.

**Moderniseringen af den offentlige sektor udfordrer professionsidentiteten**

Katrin Hjort og Kirsten Weber beskriver i bogen ”De professionelle”, at individualiseringen og samfundets moderniseringsprocesser tilvejebringer, at professionernes monopol vakler, hvorfor der opstår stigende krav til professionernes evne til, at forhandle deres mandat i et samfundsmæssigt perspektiv. I takt med at professionerne ihærdigt kæmper for at stabilisere deres mandat, præges processen af modsætninger i vidensproduktionen i professionernes arbejdsfelt, både på arbejdspladserne, i organisationerne og uddannelserne. Der er således tale om en identitetskrise, som afstedkommer dynamik og modsætningsforhold mellem tradition og fornyelse, der især bliver tydelig i vidensproduktion og vidensbasis, idet der ikke længere findes en apriorisk disciplinfaglighed, der kan opbygges en stabil professionsidentitet op omkring og samtidig begrunde denne (Hjort 2004.19).

**Den Pædagogisk professionsidentitet udfordres af uddannelsespolitikken**

Moderniseringen tilvejebringer, at professionerne i den offentlige sektor mødes i sammensmeltede praksis og må udvikle et konstruktivt tværfagligt samarbejde. Skolereformens indførsel, 2014 er det seneste uddannelsespolitiske tiltag, hvilket bevirker at pædagog og lærerprofession i nogen grad sammensmelter.

Samarbejdet tilvejebringer asymmetri, idet Skolereformen overvejende er konstrueret ud fra lærerprofessionen, hvilket udfordrer den pædagogiske profession og professionsidentitet. Herved bliver det aktuelt at fokusere på udvikling af pædagogstuderendes udvikling af pædagogisk professionsidentitet, på professionsuddannelsen til pædagog. En udvikling og styrkelse af denne, bevirker at pædagogerne kan drage grænse mellem eget og andres fagområde, samt har en klar forestilling om professionens kerneopgave.

**Udvikling af Pædagogens kompetencer**

De uddannelsespolitiske tiltag stiller ligeledes krav til pædagogernes kompetencer. Ved at pædagogiske institutioner positioneres som læringsarenaer, i forbindelse med livslang læring og kompetenceudvikling i lyset af konkurrencestaten. Herved må pædagogen udvikle kompetencer til at målrette den pædagogiske praksis mod læring og læringsmiljøer. Herved begrænses professionens autonomi, idet den pædagogiske professionsidentitet afhænger af politiske tiltag mens kompetencerne ligeledes legimiterer professionen (Kastrup.2014).

**Pædagogens fremtidige kompetence – didaktisk kompetence**

Pædagogens opgave i de kommende år er, at skabe tydeligere målrettet læringsmiljøer og differentierede børnefællesskaber, grundet uddannelsespolitiske tiltag og kulturelle værdier og normer, samt fokusere den pædagogiske praksis omkring forskningsbaseret viden, der tilvejebringer viden om, hvilke kompetencer der er nødvendige i den fremtidige verden og dermed er udviklingsmål i den pædagogiske professions praksisfelt. Pædagogen må herved besidde struktur, metoder og didaktiske kompetencer, som har til hensigt at målrette den pædagogiske praksis. Ydermere bidrager didaktisk kompetence til, at pædagogiske overvejelser inddrages, hvilke er baseret på både anvendelsesorienteret og abstrakt teoretisk viden.

I en personalegruppe tilvejebringer didaktikken, at gruppen reflekterer over, hvordan planlagte pædagogiske aktiviteter er betydningsfulde i henhold til målsætningen, at udvikle læringsmiljøer, som brugerne kan udvikle sig i, og bidrager ligeledes til udviklingen af professionen igennem udøvelse, refleksion og diskussion af praksis, ud fra vidensgrundlag af akademisk og personlig karakter og kulturelle værdier.

**Ny pædagogisk kurs**

Kursen for det pædagogiske felt, er gået fra at vurdere børns læring til, at vurdere læringsmiljøet som forudsætning for børnenes læring. Pædagoger har fokus på børns trivsel som forudsætning for læring, men har ligeledes fokus på betydningen af, at kunne mestre noget for at kunne trives, som er relevant i forhold til de samfundsmæssige vilkår (Kastrup.2014).

I forbindelse med pædagogstuderendes udvikling af didaktisk kompetence, bliver en professionsorienteret didaktik relevant.

I følge Birthe Lund er det kun de færreste professionsuddannelser der har en eksplicit professionsorienteret didaktik, men hun antager at professionsuddannelsernes tilrettelæggelse i stedet beror på implicitte didaktiske antagelser. Uddannelsespolitiske reformer tilvejebringer ligeledes en relevans af eksplicit professionsorienteret didaktik, hvorved det bliver særlig aktuelt at artikulere de implicitte antagelser præskriptivt og deskriptivt, hvor didaktikkens analytiske kategorier kan anvendes som redskab til en eksplicit formulering. Professionsorienteret didaktik orienterer sig således mod professionens praksis, hvor professionsorienteret didaktik i henhold til uddannelse, kan anvendes i forhold til den praktiske tilrettelæggelse af læreprocesser i uddannelsen. (Hjort.2006)

**Teorien Transformativ læring udleder didaktiske forudsætninger**

Transformativ læring bliver væsentlig at beskæftige sig med i henhold til professionsorienteret didaktik, idet transformativ læring er anvendelig i henhold til at udvikle didaktisk kompetence. Sociolog Jack Mezirow var ophavsmand for teorien transformativ læring, hvor læring handler om transformationer i meningsperspektiver (Illeris. 2013). Meningsperspektiver omfatter et menneskes værdier, holdninger, overbevisninger, forståelsesmåder, samt sociale former som kommunikations og –omgangsformer. Forholdene omfattet af meningsperspektiver er sammenhængende med identitetsmæssige forhold, og herved bliver transformativ læring relevant at beskæftige sig med i identitetsdannende undervisning. Mezirow beskriver, at meningsperspektiver udvikles i mødet med sociale omgivelser. For at meningsudvekslingen forløber hensigtsmæssigt, opstiller Mezirow en række kommunikative forhold, som fordrer en demokratisk deltagelse. De kommunikative forhold kan anvendes som anvisninger for en professionsorienteret didaktik, hvor nøgleord er demokratisk deltagelse, åben og fordomsfri kommunikation, udfordring af meningsstrukturer, handling og kritisk relfeksion. De lærerendes meningsperspektiver, kan ligeledes anskues som læringsforudsætninger, hvilket bevirker at underviser må have kendskab til disse i planlægningen og gennemførsel af undervisningen.

Kritisk refleksion og handling er centrale begreber, der er afgørende for at transformativ læring har finder sted. Den kritiske refleksion anvendes både bagud og fremadrettet, således den lærerendes fremtidige handlinger er af reflekterede handlinger. Meningsperspektiver reflekteres i forhold til handlinger, og herved tilvejebringer transformativ læring en større bevidsthed om egne meningsperspektiver (Illeris. 2013).

**Læring i praksisfællesskaber – et socialt orienteret syn på identitetsdannelse**

Læringsteoretiker Etienne Wenger omtaler sin teori ”Læring i Praksisfællesskaber”, som en social teori om læring(Wenger, 2004). Begrebet ”praksisfællesskab” er karakteriseret ved flere individers handlen i forhold til et fælles tilhørsforhold. Undervisning er på normalvis kendetegnet ved et fællesskab bestående af lærende og underviser og det er netop det fællesskab som der tages udgangspunkt i med hensigten at lave undervisning som udvikler pædagogisk professionsidentitet. I Wengers teori indgår to centrale begreber, gensidigt engagement og fælles virksomhed.

Gensidigt engagement omfatter det, som de lærende er fælles om at lave og finder betydningsfuldt at engagere sig i. I undervisningssammenhæng kan det være deltagernes fælles hensigter med undervisningen. Skabelsen af fælles virksomhed afspejler måden deltagerne vælger at handle på i fællesskabet og tilvejebringer derigennem identitet. Skabelsen af gensidigt engagement og fælles virksomhed, fordrer en samtalebaseret undervisning. I henhold til udvikling af pædagogisk professionsidentitet, viser det sig ved, de studerende forhandling med hinanden, udfra et vidensgrundlag som både er akademisk og anvendelses orienteret. Den fælles virksomhed kan relateres til Mezirows meningsudveksling, hvor meningsforhandling mellem deltagerne foregår, med hensigten at kunne handle i fællesskab. Meningsforhandlingen kan ligeledes betegnes som forhandling af identiteter mellem deltagerne, hvor værdier, holdninger og lignende forhold forhandles i skabelsen af fælles virksomhed.

**Didaktiske overvejelser for udvikling af pædagogisk professionsidentitet**

For at kunne skabe identitetsdannende undervisning, må både individuelle og sociale dimensioner af læreprocessen indgå i de didaktiske overvejelser. Nøgleord for fremmende didaktiske overvejelser er - demokratisk deltagelse, medbestemmelse, indflydelse, samtalebaseret undervisning, aktiv deltagelse, inddragelses af de lærerendes meningsperspektiver, forhandling af identiteter, kritisk refleksion, læringsforudsætninger og fælles hensigter.

**Referencer**

* Anja Kastrup og bidragsydere. **Morgendagens Pædagoger**. Akademisk forlag. 2014
* Etienne Wenger. **Praksisfællesskaber. Læring, mening og identitet**. Hans Reitzels Forlag, 2004
* Katrin Hjort. **De professionelle**. Roskilde universitetsforlag.2004
* Knud Illeris. **Transformativ læring**& Identitet. 2013